tartuNLP/wikipedia-smugri-20251201 huggingface dataset:
Juureravi

Juureravi on endodontiline hambaravi protseduur, mille käigus hamba juurekanalid puhastatakse infektsioonist ja hambasäsi jäänukitest, kanalid kujundatakse ja täidetakse hermeetiliselt.
Juureravi võib olla vajalik tugeva ja spontaanse hambavalu, temperatuuritundlikkuse, hambajuure kroonilise põletiku või trauma korral. 
Juureravi tehakse ühe või mitme visiidi jooksul. Tänu uutele tehnoloogiatele on juureravi muutunud kiiremaks ja täpsemaks. Juureravitud hammas vajab stabiilset restauratsiooni – komposiidist täidise või laboris valmistatud krooni või panuse näol. Krooni või panuse valmistamise jaoks hammas lihvitakse, võetakse jäljend ja saadetakse laborisse. Seal valmistatakse restauratsioon, mille arst järgmisel visiidil suhu tsementeerib.
Hambavalu

Hambavalu on valu ühes või mitmes hambas või hamba tugistruktuurides.
Hambavalu lähtub dentiini-pulbi kompleksist või periradikulaarsetest ehk hambajuurt ümbritsevatest kudedest. (vaata parodont)
Hambavalu võib olla lokaliseeritud või laialivalguv, nõrk või tugev, iseeneslik või esilekutsutud (vastus ärritusele). Hambavalu võib olla iseloomult terav või tuim, pidev või tuikav. Valu võib kiirguda hammastest ka teistesse pea- ja kaelapiirkondadesse. Esihammastest võib sageli valu kiirguda kõrval- või vastaskaare hammastesse. Tagumiste hammaste valu võib kiirguda vastashammastesse või kõrvapiirkonda, harva esihammastesse.
Hambavalu kõige sagedasemaks põhjuseks on hambasäsi põletik ehk pulpiit. Enamasti tekib pulpiit kaariese tagajärjel. Hambaaugul lastakse minna nii sügavaks, et see ulatub hambasäsi ehk pulbini, mikroobid tungivad pulbiruumi ja tekib pulbi põletik ehk pulpiit.
Hambajuurt ümbritsevatest kudedest pärit valu on lihtsam lokaliseerida. Periodontaalligamendis on rohkelt mehaanilisi valuretseptoreid ning kõige rohkem on neid hamba juuretipu piirkonnas. Valu ja ebamugavuse tase võib erineda olenevalt stiimuli tugevusest. Periradikulaarne valu on tavaliselt tuim, pidev või tuikav. 
Tugeva ja spontaanse hambavalu, temperatuuritundlikkuse, hambajuure kroonilise põletiku või trauma korral võib osutuda vajalikuks juureravi.
Juurekanali avamine ja laiendamine

Juurekanali avamine ja laiendamine on juureravi esimene etapp. 
Juurekanal on hamba all paiknev peenike kitsas käik, milles kulgevad hamba närvid, veenid, arterid ja lümfisooned. Sõltuvalt juurte arvust võib hambal olla 1 kuni 4 juurekanalit. Kanalite laiendamine võib sõltuvalt hamba anatoomiast võtta aega mitu visiiti, kuid see on vajalik, et hambasse uuesti põletikku ei tekiks.
Soodapesu

Hammaste soodapesu ehk pärlipesu on protseduur, mille käigus teeb kas hambaarst või suuhügienist hammaskonna süvapuhastuse. 
Abrasiivsed soodaosakesed eemaldavad hammastelt katu ja pigmendi, muutes hambad puhtamaks ja heledamaks. Enne soodapesu eemaldatakse vajaduse korral ka hambakivi. Koos korrektsete koduste suuhügieenivõtetega on soodapesu igemepõletiku kontrolli all hoidmise oluline komponent.
Hammaste lamineerimine

Hammaste lamineerimine on hammaste osaline proteesimine õhukeste keraamiliste plaatidega (laminaatidega), mis võimaldab muuta täielikult hammaste kuju ja värvust. 
Esteetilise tulemuse saavutamiseks teevad patsient, hambaarst ja hambatehnik koostööd. Laminaatide valmistamisel arvestatakse patsiendi individuaalsust ja isiklikke eelistusi. Olenevalt restauratsioonist hambaid ei lihvita või prepareeritakse minimaalselt. Enne töö alustamist saab patsient hinnata ja korrigeerida hammaste kuju mudelite järgi või isegi proovida ajutisi laminaate suus.
Hamba eemaldamine

Hamba eemaldamine ehk väljatõmbamine on protseduur, mille käigus eemaldatakse hammas lõualuust. 
Hamba eemaldamise vajadus võib olla tingitud erinevatest põhjustest – ulatuslikult lagunenud hambakude, igemete ja luukoe krooniline põletik, trauma, ortodontiline ravi jt. 
Hammas eemaldamise ajaks tehakse patsiendile tavaliselt kohalik tuimastus ehk lokaalanesteesia. Selleks tuimastatakse hammas enne protseduuri süstelahusega. Ekstraktsiooni käigus vabastatakse hammas kõigepealt ümbritsevast luust ning pannakse liikuma, seejärel eemaldatakse tangidega.
Kivikatus

Kivikatus on katus, mille ehitamisel kasutatakse betoonist või savist katusekive.
Kivikatuse kestvuseks hinnatakse üldiselt üle saja aasta.
Tänapäeval kasutatakse esimese kivirea kinnitamiseks metallklambreid ning järgmised read laotakse vastavalt mustrile ja kivide omaraskus hoiab neid paigas. Esimese kivirea all kasutatakse plastikharjaseid, et hoida kivi alumist serva üleval ning tõkestaks lume pääsu kivi laine alla (juhul kui on tegemist lainetava kiviga). Kivikatuse neelukohtades kasutatakse neeluplekke ja lõigatud kivide servade alla pannakse neelukoha pikkuses spetsiaalne poroloonriba, et takistada vee voolu katusekivide ääre alla. Esimene kivirida peab ulatuma vähemalt 60 mm üle tuulekasti ääre, et takistada vee sattumist katusekivide alla.
Hilisromantism

Hilisromantism (saksa keeles "Spätromantik") üldmõistena on romantismi viimane periood: 
Hilisromantismi peetakse eelkõige saksa nähtuseks.
Eesti-Jaapani Assotsiatsioon

Eesti-Jaapani Assotsiatsioon (lühendatult EJA) on Tallinnas tegutsev mittetulundusühing, mis tutvustab jaapani kultuuri Eestis, korraldades selleks näiteks näitusi ja loengusarju. 
EJA esimees on Heikki Vallaste.
EJA juures tegutseb ka ikebanasektsioon.
Keimoes

Keimoes on linn Lõuna-Aafrika Vabariigis Põhja-Kapimaa provintsis ZF Mgcawu ringkonnas Kai !Garibi vallas. Linn asub Oranje jõe põhjakaldal.
Asula on rajatud 1870. aastatel, linnaõigused sai Keimoes 1949. aastal.
Lõuna-Aafrika Vabariigi 2011. aasta rahvaloenduse andmetel oli Keimoesi elanikest värvilisi 90,48%, valgeid 4,81%, mustanahalisi aafriklasi 3,18%, India või Aasia päritolu inimesi 1,03% ja teisi 0,52%. Afrikaani keelt pidas emakeeleks 96,16% inimesi, tsvana keelt 1,23%, inglise keelt 0,98%, sotho keelt 0,34% ja koosa keelt 0,29%.
Tallinna Tehnikaülikooli ehitus- ja mehaanikateaduskond

Tallinna Tehnikaülikooli ehitus- ja mehaanikateaduskond oli Tallinna Tehnikaülikooli akadeemiline struktuuriüksus (teaduskond) aastatel 1938–1940 ja 1941–1944.
Koos Tallinna Tehnikainstituudi nimetuse muutumisega Tallinna Tehnikaülikooliks muutus alates 1. jaanuarist 1938 ka õppeasutuse struktuur. Moodustati kaks teaduskonda, millest üks oli ehitus- ja mehaanikateaduskond. Teaduskonda juhtis dekaan. Ehitus- ja mehaanikateaduskonnas kui suuremas tehnikaülikooli teaduskonnas seati ametisse ka prodekaan. Mõlemad ametimehed valis professorite hulgast teaduskonnanõukogu. Õppetöö paremaks korraldamiseks oli ehitus- ja mehaanikateaduskond jaotatud kaheks osakonnaks (ehitusosakond ja mehaanikaosakond), millel aga ei olnud enam administratiivset juhtkonda.
Pärast Eesti Vabariigi okupeerimist 1940. aastal.
1940. aasta augustis töötas Eesti NSV Hariduse Rahvakomissariaat välja abinõude plaani vabariigi kõrgkoolide töö ümberkorraldamiseks uutel, nõukogulikel alustel. 9. oktoobril 1940 kinnitas Eesti NSV Rahvakomissaride Nõukogu "ENSV Tallinna Tehnikaülikooli ajutise põhikirja". TTÜ uuenenud struktuuris loodi teaduskondade koosseisus kateedrid (vaata lähemalt Tallinna Polütehnilise Instituudi ehitus-mehaanikateaduskond). 
Saksa okupatsioon (1941–1944).
Saksa okupatsiooni ajal nõukogulikud uuendused likvideeriti. 30. septembril 1941 nimetati TPI ümber Eesti Omavalitsuse Tallinna Tehnikaülikooliks. Õppejõudude ja üliõpilaste arv vähenes. Õppetööd alustati alles 1942. aasta veebruaris, kuid lühendatud semestritega. Kateedrid kaotati. Kaks teaduskonda, nende seas ehitus- ja mehaanikateaduskond (kahe osakonnaga), jätkasid oma tegevust. Õppijate arv teaduskonnas oli 1942. aasta veebruari seisuga 327 ja 1943. aasta sügise seisuga 375 üliõpilast.. 
Õppetöö tehnikaülikoolis lõpetati 16. veebruaril 1944 ning kuulutati välja kuuajaline vaheaeg, mida hiljem pikendati 1944. aasta sügiseni. 22. septembril 1944 vallutasid Nõukogude väed Tallinna. Taastati TPI ja selle koosseisus kateedritega ehitus-mehaanikateaduskond.
Õpetatavad erialad.
1940. aasta algul oli ehitusosakonnas kolm suunda: 
Mehaanikasosakonnas olid suundade asemel harud. 1940. aasta algul oli neid kolm: 
Teaduskonna professorid.
1940. aasta juuni lõpuks kasvas professorite arv ehitus- ja mehaanikateaduskonnas 13-ni, kuid ette nähtud oli 15 professuuri. Täitmata jäid 1940. aasta kevadeks kaks mehaanilise tehnoloogia professuuri.
Teaduskonna alla kuulus lisaks ehitus- ja mehaanika ala professoritele ka matemaatika ja mehaanika korraline professor Jüri Nuut, kes luges põhiliselt teoreetilist mehaanikat, hüdromehaanikat ning diferentsiaal- ja integraalarvutust. 1939. aastal nimetati ta TTÜ rektoriks, ühtlasi jätkas ta ka õppejõuna.
Doktorikraadi kaitsmised.
Ehitus-mehaaniakteaduskond omas õigust anda teadusdoktori kraad. Kuid aastatel 1938–1940 ei kaitstud ühtegi doktoriväitekirja.
Akadeemikud.
Ehitus- ja mehaanikateaduskonna lõpetanutest on kolm vilistlast hiljem valitud Eesti NSV Teaduste Akadeemia liikmeks:
Niekerkshoop

Niekerkshoop on linn Lõuna-Aafrika Vabariigis Põhja-Kapimaa provintsis Pixley ka Seme ringkonnas Siyathemba vallas.
Asula rajati 1902. aastal, linnaõigused sai 1904. aastal. Niekerkshoop on saanud nime vendade Van Niekerkide järgi, kelle farmi maadele linn rajati.
Lõuna-Aafrika Vabariigi 2011. aasta rahvaloenduse andmetel oli Niekerkshoopi elanikest värvilisi 91,80%, mustanahalisi aafriklasi 6,61%, valgeid 0,82%, India või Aasia päritolu inimesi 0,27% ja teisi 0,44%. Afrikaani keelt pidas emakeeleks 95,84%, tsvana keelt 1,37%, koosa keelt 0,77% ja suulu keelt 0,71%.
Kalevipoja Koda

Kalevipoja Koda on sihtasutus, mis tegutseb Jõgeva maakonnas Mustvee vallas Kääpa külas. Sihtasutus edendab ja tutvustab muu hulgas kohalikku kultuurielu ja kultuuripärandit.
Sihtasutus on moodustanud kolme asutuse/atraktsiooni baasil (Kalevipoja muuseum, Saare rahvamaja ja seikluspark) Kalevipoja teemapargi.
Richmond (Põhja-Kapimaa)

Richmond on linn Lõuna-Aafrika Vabariigis Põhja-Kapimaa provintsis Pixley ka Seme ringkonnas Ubuntu vallas.
Linn on asutatud 1843. aastal.
Lõuna-Aafrika Vabariigi 2011. aasta rahvaloenduse andmetel oli Richmondi elanikest värvilisi 62,9%, mustanahalisi aafriklasi 32,6%, valgeid 2,9%, India või Aasia päritolu inimesi 0,6% ja teisi 0,9%. Afrikaani keelt pidas emakeeleks 72,2% inimesi, koosa keelt 21,8%, inglise keelt 2,3% ja teisi keeli 3,6%.
Hilisromantism (kirjandus)

Hilisromantism on kirjandusstiil, mille iseloomulikeks tunnusteks on
Hilisromantismi põhilised kirjandusžanrid on muinasjutt, romaan ja novell.
Tähtsamad hilisromatilised kirjanikud on
Hilisromantism (muusika)

Hilisromantism on muusikastiil, mis iseloomustab aastatel 1860–1910 põhiliselt Saksamaal ja Austrias loodud romantilist muusikat. 20. sajandi alguse muusika puhul on tihti keeruline teha vahet, millal lõpeb hilisromantism ja algab ekspressionism. 
Hilisromantilise muusika tunnusteks on:
Hilisromantismi mõjukamad heliloojad olid Gustav Mahler (1860–1911), Anton Bruckner (1824–1896) ja Richard Strauss (1864–1949). Hilisromantikute hulka on liigitatud ka Max Reger (1873–1916) ning varane Arnold Schönberg (1874–1951). Hilisromantikute suur eeskuju oli Richard Wagner (1813–1883).
Hilisromantiline helikeel.
Hilisromantilist helikeelt iseloomustab järjest keerulisemaks ja lahendust edasilükkavamaks muutuv harmoonia ning tihenev polüfoonia. Alexander von Zemlinsky või Max Regeri teostes võib olla isegi kuni kaksteist kontrapunktiliselt iseseisvat häält, mis on orkestreeritud värviküllaselt ning mille harmoonia lahendus kas ei saabu üldse või saabub väga hilja, viies selle muusika tonaalsuse piiridele. Hugo Wolfi teostes võib leida rohkelt hermoonilist teravust ja senitundmatuid akordide kombinatsioone. Richard Wagneri ooper Tristan und Isolde on kuulus oma tonaalselt määramatu harmoonia poolest, mis hõlmab kogu kaksteistheliruumi. 
Jõudmine tonaalsuse piiridele tõi 20. sajandi alguses kaasa tonaalse süsteemi lagunemise ja avas tee uutele harmooniasüsteemidele, näiteks dodekafooniale.
Tonaalsuse kaotanud muusikat hakati nimetama atonaalseks.
Hilisromantismi kaasaegsed muusikastiilid.
Väljaspool saksa keeleruumi sarnanevad hilisromantismiga näiteks sümbolism ja varane impressionism (Gabriel Fauré, Aleksander Skrjabin) või ka itaalia verism (Giacomo Puccini), milles omakorda avaldub modernism, kuna tragöödia lõpus puudub katarsis ja tegevus kulgeb traagilise lõpuni.
Muusikaelu areng hilisromantismi perioodil.
19. sajandi lõpus oli väga populaarseks muutunud kodumusitseerimine. Selle mõju avalikule muusikaelule oli kontserte korraldavate muusikaühingute ("Konzertgesellschaft") ja filharmooniate teke.
Van Wyksvlei

Van Wyksvlei (inglise keeles Vanwyksvlei) on linn Lõuna-Aafrika Vabariigis Põhja-Kapimaa provintsis Pixley ka Seme ringkonnas Kareebergi vallas.
Van Wyksvlei on asutatud 1881. aastal. Linn on saanud nime kohaliku farmeri Van Wyk'i järgi.
Lõuna-Aafrika Vabariigi 2011. aasta rahvaloenduse andmetel oli Van Wyksvlei elanikest värvilisi 92,50%, valgeid 4,01%, mustanahalisi aafriklasi 2,27%, India või Aasia päritolu inimesi 0,87% ja teisi 0,35%. Afrikaani keelt pidas emakeeleks 97,85%, koosa keelt 0,70%, sotho keelt 0,35%, tsvana keelt 0,35% ja inglise keelt 0,29%.
Tallinna Polütehnilise Instituudi ehitus-mehaanikateaduskond

Tallinna Polütehnilise Instituudi ehitus-mehaanikateaduskond oli Tallinna Polütehnilise Instituudi (TPI) akadeemiline struktuuriüksus (teaduskond) aastatel 1940–1941 ja 1944–1947.
Teaduskonna eelkäija oli Tallinna Tehnikaülikooli ehitus- ja mehaanikateaduskond. 
1947. aastal lahutati ehitus-mehaanikateaduskond iseseisvaks ehitusteaduskonnaks ja mehaanikateaduskonnaks.
Ajalugu.
9. oktoobril 1940 kinnitas Eesti NSV valitsus "ENSV Tallinna Tehnikaülikooli ajutise põhikirja". Selle alusel hakkas tehnikaülikoolis tegutsema kolm teaduskonda, millest üks oli ehitus- ja mehaanikateaduskond. Tähtis uuendus oli kateedrite loomine.
1940. aastal oli mehaanikaosakonda astuda soovijaid 242, ehitusosakonda 141. Uute õppeplaanide järgi oli õppeaja pikkus viis aastat. Viimane semester oli ette nähtud diplomiprojekti tegemiseks. Täiesti uute ainetena lisandusid kõikidesse õppeplaanidesse marksismi-leninismi alused ja poliitiline ökonoomia.
Sõja-aastad (1941–1944).
1941. aasta suvel sõja käigus evakueerus osa TPI õppejõude ja teadlasi NSV Liidu tagalasse Uurali piirkonda (nende seas ehitus- ja mehaanikateaduskonna professor Jüri Nuut (ühtlasi TPI senine direktor) ning äsja kevadel TPI ehitusinsenerina lõpetanud ja hiljem tehnikateadlastena tuntuks saanud Nikolai Alumäe, Tarmo Randvee, Heino Joosti ja Valter Raidna).
Õppetöö taastamine TPI-s.
1943. aasta detsembris määrati Jüri Nuut Eesti NSV hariduse rahvakomissariks, kes oma käskkirjaga nimetas 1944. aasta augustis TPI-le uue direktori (Albrecht Altma). 1944. aasta septembris vallutas Punaarmee Tallinna. Õppetöö TPI-s taastati sama aasta novembri keskel. Ehitus-mehaanikateaduskonnas jätkasid tuntumatest õppejõududest professorid Ottomar Maddison ja Leo Jürgenson. 1944. aasta 15. detsembri seisuga oli teaduskonnas 383 üliõpilast.
Kateedrid.
1940. aasta oktoobris otsustati vastloodud ENSV Tallinna Tehnikaülikooli ehitus- ja mehaanikateaduskonnas moodustada 7 kateedrit. Senised uurimislaborid allutati kateedritele. Endiste raudbetoon-, puu- ja massiivkonstruktsioonide ning tugevuse ja tehnilise mehaanika laborite ühendamise tulemusena loodi ehitusmehaanika ja -konstruktsioonide labor.
1944/1945. õppeaastal alustas TPI ehitus-mehaanikateaduskond tööd kolme kateedriga:
Erialad.
1944/1945. õppeaastal jagunesid TPI ehitus-mehaanikateaduskonna üliõpilased viide erialasse, sealhulgas kolmes valmistati ette ehitusspetsialiste (tööstus- ja tsiviilehitus, teedeehitus ja arhitektuur).
Warrenton (LAV)

Warrenton on linn Lõuna-Aafrika Vabariigis Põhja-Kapimaa provintsis Frances Baardi ringkonnas, Magarengi valla halduskeskus. Linn asub Vaali jõe lõunakaldal. Warrenton asub Kimberleyst ligi 70 km põhja pool.
Warrenton on asutatud 1880. aastal.
Lõuna-Aafrika Vabariigi 2011. aasta rahvaloenduse andmetel oli Warrentoni elanikest mustanahalisi aafriklasi 79,6%, värvilisi 14,2%, valgeid 5,1%, India või Aasia päritolu inimesi 0,7% ja teisi 0,3%. Tsvana keelt pidas emakeeleks 66,7%, afrikaani keelt 21,7%, koosa keelt 3,8%, sotho keelt 2,0% ja teisi keeli 5,8%.
Sankt Ulrich am Pillersee

Sankt Ulrich am Pillersee on vald ("Gemeinde") Austrias Tirooli liidumaal Kitzbüheli ringkonnas. Vald asub 847 m kõrgusel merepinnast. Valla pindala on 52,0 km², 1. jaanuaril 2016 elas seal 1757 inimest. Vald paikneb 16,4 km Kitzbühelist kirdes, samuti 11 km Sankt Johann in Tirolist läänes.
Ajalugu.
Nimi "Sankt Ulrich am Pillersee" tuleb kiriku kaitsepühakult. "Pillersee" tuleb vanasaksa keelest "pujen", "pillen" = "brüllen" ('müha'), ja saksa sõnast "See" ('järv').
Worcester (LAV)

Worcester on linn Lõuna-Aafrika Vabariigis Lääne-Kapimaa provintsis, Cape Winelandsi ringkonna halduskeskus. Linn asub Kaplinnast 120 km kirde pool.
Worcester on asutatud 1819. aastal, linnaõigused sai 1842. aastal.
Lõuna-Aafrika Vabariigi 2011. aasta rahvaloenduse andmetel oli Worcesteri elanikest värvilisi 58,7%, mustanahalisi aafriklasi 25,4%, valgeid 14,0%, India või Aasia päritolu inimesi 0,8% ja teisi 1,1%. Afrikaani keelt pidas emakeeleks 73,1%, koosa keelt 19,1%, inglise keelt 3,7%, sotho keelt 1,7% ja teisi keeli 2,4%.
Schwendt

Schwendt on vald ("Gemeinde") Austrias Tirooli liidumaal Kitzbüheli ringkonnas. Vald asub 702 m kõrgusel merepinnast. Valla pindala on 30,8 km², 1. jaanuaril 2016 elas seal 837 inimest. Vald paikneb 17 km Kitzbühelist põhjas, samuti 6 km Kössenist. Küla nimi tuleb vanast sõnast "schwenden". Peamised sissetulekuallikad on turism ja põllumajandus.
Waidring

Waidring on vald ("Gemeinde") Austrias Tirooli liidumaal Kitzbüheli ringkonnas. 
Vald asub 778 m kõrgusel merepinnast. Valla pindala on 63,75 km², 1. jaanuaril 2016 elas seal 1965 inimest. Vald paikneb 20 km Kitzbühelist kirdes ja 9 km Kirchdorf in Tirolist idas Salzburgi piiri ääres. Küla on esmamainitud 1147. aastal kui "Waitheringen".
Kivistiku metsapark

Kivistiku metsapark on kaitsealune park Sakala kõrgustiku keskosas Tänassilma ürgoru serval, Viljandi maakonnas Viljandi vallas Vana-Võidu külas.
Pargi pindala on 17,1 ha, sellest maismaaosa 17 ha ja veeosa 0,1 ha. Pargi edelapiir kulgeb mööda Vana-Võidu Mädajärve kaldal. Pargis esineb rohkesti allikaid.
Westendorf (Tirool)

Westendorf on vald ("Gemeinde") Austrias Tirooli liidumaal Kitzbüheli ringkonnas. Vald asub 783 m kõrgusel merepinnast. Valla pindala on 95,52 km², 1. jaanuaril 2016 elas seal 3650 inimest. Vald paikneb 13,7 km Kitzbühelist läänes ja 12 km Wörglist kagus Brixentalis. Vald on populaarne suusakeskus, samuti populaarne suveturismi keskus, eriti ekskursioonideks ja matkadeks. Westendorfi on esmamainitud 1234. aastal. Sel on 21 külaosa.
Asend.
Westendorf asub päikesepaistelisel Brixentali terrassil, Choralpe jalamil. Vald koosneb kobarkülast ("Haufendorf") ning teistest asundustest ja talumajapidamistest ümbruskonnas, samuti tööstuspiirkonnast. Lõunasse hargneb Windautal, populaarne puhkeala.
Loodus.
Suur osa vallast on metsane või kasutusel põllumajanduses.
Brixentaler Ache ja Windauer Ache voolavad läbi valla.
Olulised mäed on Hohe Salve (1828 m), Steinbergstein (2215 m), Kröndlhorn (2444 m) ja Brechhorn (2032 m).
Ballista

Ballista (ka raskeamb) oli antiikajal roomlaste kasutatud suur teisaldatav alusel puust amb, (kivi)heiduk, millega rünnati elavjõudu ning kindlustusrajatisi. 
"Ballista"´ga sai vaenlasi kahjustada lennutatud odade, kivikuulide, süüteanumate ja kividega - kõigega mis käepärast oli. 
Väiksemaid "ballista"´sid paigaldati ka hobuvankril alustele, mis võimaldasid sõidu pealt vaenlase pihta sihtida ning tulistada, mis teeb nendest ilmselt tänapäeva tankide eelkäijad. "Ballista´" mehhanismi laskeulatus ja täpsus tegi sellest antiikmaailma inseneride ühe kardetuima relva. 
"Ballista"´ga sai tulistada minutis 120 noolt, mille kiirus oli umbes 60 km/h ja laskeulatus umbes 400 meetrit (kaugus, mis oli kaks korda enam selleaegsete vibulaskurite võimekusest). 
Tüüpilises rooma leegionis oli 60 "ballista"´t. Teisaldamiseks ja sõjariistaga opereerimiseks oli vaja mitut inimest. 
Ballistade tulejõuks olid kanepist või juustest valmistatud köied, kuigi enim kasutati arvatavasti loomade kõõluseid. "Vibunööre" kutsuti "tormenta´"ks ("piinatud hinged"), sest nende pingutamisel tekkinud helid (kaeblikud krudinad, kriuksud) olid sõjameestele tõenäoliselt kõnekad. 
Termin ballistika on tuletatud "ballista" nimest.
Yig'al Allon

Yig'al Allon (10. oktoober 1918 – 29. veebruar 1980) oli Iisraeli poliitik, Palmachi komandör ja Iisraeli kaitseväe kindral. Ta kuulus Ahdut HaAvoda ja Iisraeli Tööpartei juhatusse ning oli peaministri kohusetäitja. Ta oli Knesseti liige ja minister kolmandast üheksanda valitsuseni.
Elukäik.
Yigal Peikowitz (hiljem Allon) sündis Kfar Tavori külas, tema isa kolis Palestiinasse 1890. aastal.
Pärast Kadoorie Põllumajanduskõrgkooli lõpetamist 1937. aastal asutas Allon Ginosari kibutsi. Ta abiellus Ruth Episdorfiga; nende vanimal tütrel Nuritil oli autism.
Aastatel 1950–1952 õppis ta Oxfordi Ülikooli St Antony's College'is filosoofiat ja ajalugu.
Allon suri südamerikke tagajärjel 29. veebruaril 1980 Afula linnas. Ta maeti Ginosari kibutsi kalmistule Kinnereti järve kaldal. Alloni matustel osales kümneid tuhandeid leinajaid, kaastunnet avaldasid mitmed riigipead, teiste seas ka Egiptuse president Anwar as-Sādāt.
Külmalinna talvefestival

Külmalinna talvefestival on Jõgeva maakonnas Jõgeval igal aastal jaanuaris või veebruaris toimuv festival. Festivali nimi on ajendatud sellest, et 17. jaanuaril 1940 mõõdeti Jõgeval Eesti absoluutne külmarekord: −43,5 °C.
Festival toimus Külmalinna talvefestivali nime all esimest korda veebruaris 2015. Enne seda toimusid Jõgeval üritused Talvetrall ja Jääpurikafestival.
LasnaPiknik

LasnaPiknik on Tallinnas Lasnamäel toimuv tänavafestival. Festivali eesmärk on ühendada Lasnamäel elavaid eesti- ja muukeelseid elanikke ning ärgitada neid koostööle ja julgustada nende kodanikuaktiivsust. Festivali korraldab MTÜ Lasnaidee. Esimene festival toimus 2014.
Linnafestival UIT

Linnafestival UIT on Tartus toimuv festival. Tähed "UIT" festivali nimes on võetud sõnast "uitama". Festivali eesmärkide seas on avastada Tartu linnaruumi. Linnaruumi tutvustamiseks toimuvad näiteks etendused, linnatuurid, linnamängud.
Festivali peakorraldaja on Marie Kliiman.
Augustis 2017 toimus viies festival.
Šamil Bassajev

Šamil Bassajev (tšetšeeni keeles Шамиль Басаев, vene keeles Шамиль Салманович Басаев; 14. jaanuar 1965 – 10. juuli 2006) oli Itškeeria Tšetšeeni Vabariigi peamine islamistist (salafiit ja vahhabiit) juhtiv sõjaväelane (välikomandör).
Nooruses mängis ta jalgpalli Groznõi Tereki meeskonnas.
Ta alustas välikomandörina Taga-Kaukaasias, võitles ka Abhaasias grusiinide vastu. Bassajev juhtis aastaid geriljasid Vene sõjaväe vastases võitluses. Samuti korraldas ta mitmeid paljude tsiviilelanike pantvangi võtmisi Venemaal, nõudes Vene vägede lahkumist ja sõjategevuse lõpetamist. Samuti võttis ta omaks mitmete terroriaktide korraldamise Venemaal.
Ta kandideeris poliitikuna 1991. ja 1997. aastal Tšetšeenia presidendiks, kuid ei osutunud valituks. Ülemaailmselt tuntuks sai ta 1995. aasta juunis, mil juhtis Lõuna-Venemaal Budjonnovskis haigla ründamist ja pantvangide võtmist. Pantvangide vabastamise operatsioonis hukkus üle saja inimese, kuid Moskva ja Groznõi alustasid läbirääkimisi, mis viis järgmisel aastal esimese Tšetšeenia sõja lõpetamiseni.
Aastatel 1997–1998 oli ta Itškeeria Tšetšeeni Vabariigi asepeaminister Aslan Mashadovi valitsuses.
2000. aasta algul Groznõi piiramisrõngast põgenemisel kaotas ta miiniplahvatuses labajala.
2003. aasta alguses võttis ta omale võitlejanime Emir Abdallah Shamil Abu-Idris.
Bassajevit on nimetatud Tšetšeenia vastupanuvõitluse radikaalse tiiva vaieldamatuks liidriks. ABC News kuulutas ta "üheks tagaotsitumaks terroristiks maailmas".
2004. aastal pani Venemaa Bassajevi tabamise eest välja 10 miljoni dollarise pearaha, hiljem kuulutas Bassajevi mitmeid kordi ennatlikult surnuks.
2006. aasta 10. juulil suri ta plahvatuse tagajärjel. Venemaa kinnitas, et Bassajevi tappis FSB, kuid tšetšeeni separatistide väitel oli tegu õnnetusega.
Isiklikku.
Toomas Kümmel Šamil Bassajevist: ""Kohe olgu öeldud, et Šamil ei ole verejanuline kiskja ega autu bandiit ja röövel. Ta on väga nutikas vend, pealegi erakordselt hea musta huumori meelega – nagu ka paljud eestlased. Võib-olla on tema poliitilised vaated ja arusaamad suurest Lääne poliitikast veidi naiivsed, võib-olla sobib tema põhimõttekindlus rohkem aega, kus meeste vahel valitses rüütellikkus, võib-olla on ta rohkem sõdalane kui loov ülesehitaja. Võib-olla. Üks on aga selge – oma maa ja rahva eest võitleb ta, relv käes, lõpuni."
"Tegelikult ükskõik, kus seal piirkonnas midagi aset leiab, alati võtab vastutuse enda peale Bassajev. See on omamoodi mäng – üks peab olema must, kelle kaela saaks veeretada kõik halva. Kui ükskord saabub vabadus ja tuleb asuda ülesehitustööle, peab olema võimalikult vähe määrituid."
"Üks Šamil Bassajevi ihukaitsjatest oli Bamutist pärit pikk sihvakas sinisilmne blond mees, kelle hüüdnimi oli "estonets"."
"Šamil teadis hästi Soome Talvesõja ja ka Eesti ajalugu. Isegi seda teadis, et oleme kaotanud Petserimaa. Ta jättis sellise hakkaja, motiveeritud ja lõbusa kuti mulje.""
Garret FitzGerald

Garret Desmond FitzGerald (9. veebruar 1926 Dublin – 19. mai 2011 Dublin) oli Iiri Vabariigi poliitik, Taoiseach (peaminister) 1981–1982 ja 1982–1987 (esindas paremtsentristlikku, mõõdukalt konservatiivset Fine Gaeli parteid, täpsemalt selle liberaalset tiiba). FitzGeraldi ajal üritati legaliseerida aborti, ent see kukkus rahvahääletusel läbi.
Ammerlandi kreis

Ammerland (saksa: "Landkreis Ammerland") on kreis Saksamaal Alam-Saksi liidumaal. Kreisi keskus on Westerstede.
Seda ümbritsevad (idast ja päripäeva) Oldenburgi linn ning Oldenburgi, Cloppenburgi, Leeri, Frieslandi ja Wesermarschi kreisid.
Kreisi pindala on 728 km². Rahvaarv 31. detsembril 2015 oli 121 435 inimest.
Ajalugu.
Ammerlandi on esmamainitud 10. sajandil. Nimi usutakse tulevat sõnast "Ameri", mis on vana sõna tähendusega "soo". Viikingite röövretkede ajal ehitati asulate kaitseks väikesed ringikujulised linnused.
Palju aastaid oli selle soise piirkonna suhtes väike huvi. 14. sajandil sai sellest Oldenburgi krahvkonna osa. Krahvid rajasid piirkonda linnuseid, mis oli eesliiniks metsikute friiside maade vastu.
Kreis loodi 1933. aastal ajaloolise piirkonna jämedates piirides.
Geograafia.
Ammerlandi iseloomustavad väga lamedad maapiirkonnad, palju lodusid ja soid. Seal on ehitatud arvukalt tuuleveskeid. Viimane on sümbol kreisile, mis kutsub end mõnikord "tuuleveskite maaks".
Kreisi keskpunktis on Zwischenahner Meer, mis paikneb puhkuselinna Bad Zwischenahni lähedal, järve pindala on 5,5 km² (saksa keele sõna "Meer" tähendab "merd", kuid kohalikus alamsaksa keeles, nagu ka hollandi keeles, tähendab see "järve").
Ammerlandis toodetakse üht Saksamaa tuntuimat sinki - "Ammerländer Schinken". Kaubamärgil on Euroopa Liidus kaitstud geograafiline tähis (PGI) - sinki tohib toota ainult kohaliku sea "Ammerländer Edelschwein" lihast. Esimene suitsutuskoda avati Apenis 1748. aastal, kus täna paikneb muuseum.
Naine papagoiga

„Naine papagoiga“ on prantsuse kunstniku Gustave Courbet’ (1819–1877) teos.
Westerstede

Westerstede (alamsaksa: "Westerstäe") on Ammerlandi kreisilinn Alam-Saksi liidumaal Saksamaal.
Linn paikneb ligikaudu 25 km Oldenburgist loodes. Linna pindala on 179 km², 31. detsembril 2015 elas seal 22 154 inimest. Linn jaguneb 24 linnaosaks.
Linn on tuntud Rhodo Festivali korraldamise poolest, see on suurim rododendroninäitus Euroopas. Festivali korraldatakse iga nelja aasta tagant.
Apen

Apen (alamsaksa: "Aap") on läänepoolseim vald Saksamaal Alam-Saksi liidumaal Ammerlandi kreisis.
Valla pindala on 76,83 km². 31. detsembril 2015 elas seal 11 334 inimest. Vallas on 9 alljaotust.
Fort Lauderdale-Hollywoodi rahvusvaheline lennujaam

Fort Lauderdale-Hollywoodi rahvusvaheline lennujaam (IATA: FLL, ICAO: KFLL, FAA LID: FLL) on rahvusvaheline lennujaam Fort Lauderdale'is Browardi maakonnas Florida osariigis Ameerika Ühendriikides. 
Lennujaam asub umbes viis kilomeetrit Fort Lauderdale'i kesklinnast ja 34 kilomeetrit Miamist. 
Lennujaam on odavlennufirma Spirit Airlinesi suurim kodulennujaam. See on ka fookuslennujaam Norweigian Air Shuttle'i jaoks. 
Lennujaama läbis 2017. aastal rohkem kui 32,5 miljonit reisijat.
Ninoy Aquino rahvusvaheline lennujaam

Ninoy Aquino rahvusvaheline lennujaam, mida üldiselt nimetatakse Manila rahvusvaheliseks lennujaamaks (IATA: MNL, ICAO: RPLL), on rahvusvaheline lennujaam Manilas Filipiinidel. Lennujaam teenindab Manilat ja selle lähiümbrust. Lennujaam asub umbes seitsme kilomeetri kaugusel Manila kesklinnast. 
Lennujaam riikliku lennufirma Philippine Airlinesi kodulennujaam. Lennujaama läbis 2017. aastal üle 40 miljoni reisija.
Kate (eesnimi)

Kate on inglise naisenimi, lühend nimest Catherine. Seda nime on kandnud näiteks:
Tormituul

„Tormituul“ on prantsuse kunstniku Gustave Courbet' (1819–1877) teos.
Charles Baudelaire‘i portree

„Charles Baudelaire‘i portree“ on prantsuse kunstniku Gustave Courbet’ (1819–1877) teos.
Maalil on kujutatud 26-aastast Charles Baudelaire‘i
Alfa (etoloogia)

Alfaisane on etoloogias isane loom, kes on dominantne, kellel on kõige parem juurdepääs toiduvarudele ja kel on eelisjuurdepääs emastega paaritumisele. Terminit kasutatakse ka naistega läbikäimisel edukate meeste kohta. 
Alfaisaseid on meeste hulgas suhteliselt vähe, enamik on beetaisased, kes on paaritumishierarhias teised. Kõige madalamal asuvad oomegaisased (vt ka incel).
Termini võttis kasutusele 1947. aastal Rudolf Schenkel, kirjeldamaks suhteid hundikarjas. Hilisemad uuringud on näidanud, et termin oli eksitus, kuna hundikarjad olid tegelikult pered, mida juhtis pereisa, ja seega oli termin loodud andmete vääriti tõlgendamise tõttu.
Implantoloogia

Implantoloogia on teadusharu, mis tegeleb hamba tehisjuure ehk implantaadiga seotud ravi ja tehnoloogiaga. 
Implantaadi paigaldamine on protseduur, mille käigus kinnitatakse lõualuusse väike titaanist kruvilaadne hamba tehisjuur. Implantaat asendab hambajuurt ning pealasetsev kroon hamba välist ehk krooniosa. 
Implantaadi paigaldamisele järgneb 2–6 kuu pikkune paranemisperiood, mille jooksul implantaat ehk tehisjuur kinnitub tugevalt lõualuusse. Paranemise perioodil võib implantaadile panna ajutise krooni, mis paranemise järel asendatakse keraamilise krooniga.
Hambaimplantaat

Hambaimplantaat ehk implantaat on titaanist kruvikujuline hamba tehisjuur, mis paigaldatakse lõualuusse. Implantaat koosneb kolmest osast: kruvi, hambakroon ja neid ühendav vahelüli. Implantaadiga saab asendada üksikut kui ka mitut puuduvat hammast. 
Omadused.
Implantaat on püsivaim viis hamba asendamiseks. Erinevalt hambasillast ei mõjuta implantaat teisi hambaid. Titaan ei põhjusta võõrkehareaktsiooni, aga selle suhtes allergilistele inimestele paigaldatakse keraamilised implantaadid.
Paigaldamine.
Implantaadi paigaldusele eelneb patsiendi põhjalik analüüsimine. Stomatoloog paigaldab implandaadi lõualuusse ühe arstivisiidi jooksul kohaliku tuimestuse all. Seejärel jäetakse implantaat 3-6 kuuks luustuma. Kui implantaat on täielikult lõualuusse kinni kasvanud, fikseeritakse kroon.
Sõltuvalt asendatavate hammaste hulgast paigaldatakse erinev arv implantaate. Mitme hamba asendusel paigaldatakse üksiku hambakrooni asemel implantaatsild. Terve hambakaare asendusel paigaldatakse kas eemaldatavad või püsivad täis- ehk totaalproteesid.
Incel

Incel (lühend sõnadest "involuntary celibate"; tõlkes 'tahtmatult tsölibaatne') on heteroseksuaalne mees, kes ei suuda pika aja jooksul endale kaaslast leida, olenemata soovist seda teha. 
Tuntud "incel"'id on ka mõned massimõrvarid, näiteks Elliot Rodger (kelle väidetav eesmärk oli karistada naisi talle seksist keeldumise eest) ja mõned teised. Kuigi incelite hulgas võib esineda naistevihkamist, ei saa incelisust siiski seostada misogüüniaga, sest paljud incelid annavad endale aru, et sekspartneri leidmisel on ka mitmeid teisi objektiivseid faktoreid nagu nt inceli enda ebaatraktiivne välimus, vajalike suhtelmisoskuse puudumine, kesine finantsolukord jne.
Inceleid võib jaotada kaheks: incelid ja "truecel"'id (tõelised incelid). Viimastel puudub igasugune intiimne kokkupuude naissooga.
Incelite teema puhul käsitletakse ka erinevaid tablette nagu sinine tablett ("bluepill"), punane tablett ("redpill"), must tablett ("blackpill") jne, inspireerituna Matrix'i filmist.
Hambakroon

Hambakroon on hamba välimine ehk nähtav osa. Hamba tehiskroon paigaldatakse, kui hammas on kahjustunud ja selle taastamine pole enam mõistlik. 
Hamba tehiskrooni paigaldamine.
Tehiskroone kasutatakse hammaste taastamiseks, kui hammas on murdunud või lagunenud. Täiskeraamiline hambakroon on esteetiline ning püsiv lahendus hambakrooni taastamiseks. Enne kroonimist prepareeritakse puuriga olemasolevale hambale sobiv kuju ning valmistatakse ajutine plastkroon kuni keraamilise krooni valmimiseni.
Hambaplomm

Hambaplomm on hambaauku ravi eesmärgil asetatav materjal ehk täidis. Hambaplomm on rahvakeelne nimetus. Tänapäeval kasutatakse hambaaukude parandamisel peamiselt valguskõvastuvaid komposiittäidiseid.
Täidiste suurused.
Jagunevad vastavalt hambapindadele (hambal on kokku 5 pinda, 4 külge ja hambakrooni pealmine pind):
Rasvaimu

Rasvaimu ehk liposuktsioon on kirurgiline protseduur, mille eesmärgiks on liigse rasvkoe eemaldamine teatud kehapiirkondadest, kasutades vaakumaparaati ja peenikesi kanüüle. 
Inimesel ei teki pärast teismeiga enam juurde uusi rasvarakke, kuid olemasolevad võivad kasvada ja paisuda. Kuna rasvaimu käigus rasvarakud eemaldatakse, siis tagab see püsiva tulemuse.
Rasvaimu kõige uuem ja vähekahjustavam meetod on veejoa-rasvaimu ehk WAL-rasvaimu (ingl "Water Assisted Liposuction") ehk WaterYet ehk BodyYet. WAL-rasvaimu puhul tuimastatakse piirkond lidokaiini ja adrenaliini lahusega, seejärel eraldatakse rasvarakud veejoa abil ümbritsevatest kudedest ning imetakse välja peenikese kanüüli abil.
Rasvaimu piirkonnad.
Rasvaimu üks piirkond hõlmab umbes ühe lahtise käelaba suurust piirkonda. Ühe protseduuri käigus võib eemaldada kuni 5 kg (5000 ml) rasva. Rasvaimu ei sobi ülekaalulistele üldiseks kaalulangetuseks. Protseduur toimub üld- või lokaalanesteesias.
Näiteid rasvaimu piirkondadest:
Plastikakirurgia

Plastikakirurgia ehk ilukirurgia ehk esteetiline kirurgia on tuletatud kreekakeelsest sõnast "plastikos" ('muutma, vormima, kujundama'). 
Plastikakirurgia on üks vanemaid kirurgilisi erialasid, mille ajalugu on juba aastatuhandeid pikk. Tänapäevane ilukirurgia sai hoo sisse esimese maailmasõja järel, mil tekkis suur vajadus sõjas vigastada saanud sõdurite deformeerunud kehaosi ravida.
Riverside'i muuseum

Riverside'i muuseum (inglise "Riverside Museum") on transpordimuuseum Šotimaal Glasgow's. 
Muuseum asutati 21. juunil 2011.
Muuseumihoone projekteeris Zaha Hadid.
2015. aastal külastas muuseumi 1 131 814 inimest.
2013 tunnistati muuseum Euroopa aasta muuseumiks.
Süütuse muuseum

Süütuse muuseum (türgi keeles "Masumiyet Müzesi", inglise keeles "The Museum of Innocence") on muuseum Türgis Istanbulis.
Muuseumi asutas 2012. aastal Nobeli laureaat Orhan Pamuk, kes muuseumi asutamise ajal kirjutas veel samanimelist romaani. Nii romaan kui ka muuseum käsitlevad kahe Istanbulis elava perekonna ajalugu.
2014. aastal tunnistati see muuseum Euroopa aasta muuseumiks.
Araabia Maailma Instituut

Araabia Maailma Instituut (prantsuse "Institut du monde arabe", araabia "معهد العالم العربي") on organisatsioon Prantsusmaal Pariisis. Instituudi eesmärk on tutvustada Euroopas Araabia maade kultuuriga seonduvat. Instituut asutati François Mitterrandi eestvõttel ja see avati detsembris 1987.
Instituudi hoone projekteerisid Jean Nouvel ja Architecture-studio.
Instituudis tegutseb ka Araabia maade kultuuripärandit tutvustavad muuseum, raamatukogu, restoran, lisaks veel ruumid loenguteks, kohtumisteks ja kontoritele.
Naeruvääristatud Jeesus

"Naeruvääristatud Jeesus" (poola keeles: "Jezus ośmieszony. Esej apologetyczny i sceptyczny", 2014; e.k 2017) on Leszek Kołakowski aastatel (1965–2002) kirjutatud filosoofiline esseekogu kristlusest.
Ta küsib. Miks on kristlus avalikkusest kadunud? Kas on võimalik kristlust rajada lihtsatele juhistele, eri kristluse harude ühisosale?
Leszek Kołakowski arvab, et ei Jeesuse õpilased ega hilisemad usukaitsjad ei rääkinud "kristlikest väärtustest". Sellises võtmes neist väärtustest kõneldes püütakse neist teha ideoloogiat, mida aga kristlus pole. Riik ja kirik peavad olema lahutatud, sest muidu riigivõim hakkab otsustama, millised on "kristlikud väärtused". Ka kristlased peaksid "toimima eeldusel, et ei hävitataks meie tsivilisatsioonis neid asju, mis tänapäevase elustiili juures ei meeldi". (lk 166)
Kristlusel on enese hävitamiseks kaks kindlat teed: "kas riietada end eksisteeriva tsivilisatsiooni värvidesse" või "proovides end maksma panna juriidilise sunniga". (lk 168) Kiriklasi ja sektante võib süüdistada maailma põlgamises.
On tarvis inimõpetust, mis hõlmaks inimese võimelisust nii heaks kui ka kurjaks.
Võru Huvikoda

Võru Huvikoda oli Võrus 1989–2003 tegutsenud laste ja noorte huvikeskus. 2003 korraldati Võrus huviharidusega seonduv ümber ja Huvikoda liideti vastloodud Võru kunstikooliga. Huvikoja enda eelkäija oli Võru Pioneeride Maja, mis tegutses 1949–1989.
Lehetäi (romaan)

"Lehetäi" (vene keeles "Тля") on 1949. aastal kirjutatud ja 1964. aastal kirjastuse Sovetskaja Rossija avaldatud Ivan Ševtsovi romaan. 
Väljaandes "Soviet and East European Abstracts Series" on märgitud, et romaan "Lehetäi" "kutsus esile tõelise kirjandusliku skandaali Moskvas, arvestades autori vulgaarseid rünnakuid kunstimaailma vastu". Romaan kujutavat vene kunstnike-realistide võitlust juutide-formalistidega.
Kriitika.
Ševtsovi romaani on mainitud "Lühikese kirjandusentsüklopeedia" artiklis "Paskvill". Aleksandr Jakovlev oma palju tähelepanu pälvinud artiklis "Antihistorismi vastu" («Против антиисторизма» (1972)), rääkides "intelligentsi vastu suunatud nihilistliku suhtumise lubamatusest", mainis ka Ivan Ševtsovi "hüsteerilisi kirjutisi". Autorit on süüdistatud ka antisemitismis ja antiintellektualismis.
Viskemasin

Viskemasin on automaatne tööriist, mida korvpallurid kasutavad viskamisoskuste parandamiseks. Kõrgtehnoloogilne masin asetatakse korvi alla, kus see kogub visatud palle ning söödab need mängijale tagasi. See võimaldab mängijal võtta rohkem viskeid vähema ajaga ning parandab mängija lihasmälu.
Ajalugu.
Viskemasina leiutas 1998. aastal John Joseph, kuigi esimene "korvpallipüstol" osteti Floridas asuvalt ülikoolilt alles 1999. aastal. Nüüdseks populaarsust koguvaid masinaid kasutatakse keskkoolides, kolledžites ja NBA-s juba üle 24 000. Joseph oli varem leiutanud ka mitteautomaatse viskemasina "Shoot-A-Way", mille patendi ta sai 1984. aastal. Kõikidel viskemasinatel on kogumisvõrk, mida saab reguleerida 3,3 meetrilt kuni 4,25 meetrini, et sundida mängijaid viskama sobiva kaarega, sõltuvalt sellest, kus nad asetsevad. Tänapäevased seadmed lubavad visata kuni 1800 viset tunnis. Praegu on John Josephi välja töötanud viskemasina kaks mudelit; Gun 6000 ja Gun 8000.
Brežnevi triloogia

Brežnevi triloogia ehk Brežnevi memuaarid oli aastatel 1978–1979 Leonid Brežnevi nime all üllitatud teoste sari.
1978. aastal ilmus ajakirjas Novõi Mir ("Новый мир") 15-miljonilises tiraažis Brežnevi mälestusteraamatud ehk nn "Brežnevi triloogia", mille eest Leonid Iljitš pälvis 1980. aasta aprillis NSV Liidu kõrgeima auhinna, Lenini preemia, kirjanduse vallas. Triloogiasse kuulusid raamatud "Väike maa" ("Малая земля"), "Taassünd" ("Возрождение") ja "Uudismaa" ("Целина"). Hiljem väideti, et teoste ilmumise ajal seniilsuse märke ilmutanud Brežnevi asemel oli üllitiste autoreiks rühm palgalisi ajakirjanikke: Anatoli Agranovski, Aleksandr Murzin, Vladimir Gubarev ja kirjanik Arkadi Sahnin.
Hiljem ilmusid samas ajakirjas veel täiendavad mälestuste peatükid: 1981. aastal "Kui elu käis tehasevile järgi" ("По заводскому гудку") ja "Kodumaatunne" ("Чувство Родины") ning 1983. aastal "Moldaavia kevad" ("Молдавская весна"), "Kosmiline Oktoober" ("Космический Октябрь") ja "Kommunistidest" ("Слово о коммунистах"). Nagu ka paljud teised Leonid Brežneviga seotud aspektid, muutusid tema "memuaarid" rohkete anekdootide ja pilgete objektiks (sageli viidati sellele, et peasekretär ei pruukinud isegi neid läbi lugeda, oletus, millele mõned allikad tõepoolest viitavad).
1987. aastal korjati need raamatud raamatupoodidest ära ja anti üle makulatuuriks.
Tallinna Tehnikaülikooli arhitektuuri ja urbanistika akadeemia

Tallinna Tehnikaülikooli arhitektuuri ja urbanistika akadeemia on Tallinna Tehnikaülikooli inseneriteaduskonna ehituse ja arhitektuuri instituudi akadeemiline struktuuriüksus. Asub Tallinnas aadressil Tõnismägi 14. 
Akadeemia, toonase nimega arhitektuuri ja -urbanistikainstituut, moodustati 2013. aasta aprillis TTÜ ehitusteaduskonna akadeemilise allüksusena. Instituudi tegevusvaldkondadeks said arhitektuur, visuaalkunst, insenerigraafika ning kunsti- ja arhitektuuriajalugu.
Pärast ehitusteaduskonna reorganiseerimist inseneriteaduskonnaks ja selle koosseisus ehituse ja arhitektuuri instituudi loomist 1. jaanuaril 2017 kuulub akadeemia Tallinna Tehnikaülikooli ehituse ja arhitektuuri instituudi koosseisu.
Ajalugu.
2011. aasta novembris teatas Tallinna Tehnikaülikooli nõukogu oma otsusest luua arhitektuuriprofessori ning urbanistikaprofessori ametikohad. Selle ajendiks oli kavatsus avada arhitektuuri magistriõpe, teha erialast uurimistööd ning viia läbi täiendkoolitust. Professuuride loomisega taasalustati Tehnikaülikoolis arhitektuuriõpe. Tallinna Tehnikaülikooli rektor Andres Keevallik teatas ka, et tehnikaülikoolil on plaanis luua esmalt arhitektuuri ja urbanistika instituut, tulevikus aga ka arhitektuuri ja urbanistika akadeemia.
Õppejõud.
Akadeemia juht on Kimmo Sakari Lylykangas (Helsingis asuva omanimelise arhitektibüroo osanik). Akadeemia õppejõududeks on tunnustatud ja suurte rahvusvaheliste kogemustega arhitektid Emil Urbel, Irina Raud, Ignar Fjuk, Vilen Künnapu, Jaan Kuusemets, Ioannis Lykouras, Üllar Ambos, teadur Francesco De Luca, kunstnikud Anu Juurak, Raoul Kurvitz, kunstiajaloolane Epi Tohvri, insenerid Hendrik Voll, Dago Antov, Valdo Suurkask, insenerigraafika lektor Sergei Letunovitš sotsioloog Katrin Paadam jt.
Õppetoolid ja lektoraadid.
Instituudi aegu (2013–2016) eksisteerisid õppetoolid ja lektoraadid, näiteks 2013. aastal oli neli õppetooli ja 1 lektoraat:
Leroy Sané

Leroy Aziz Sané (sündinud 11. jaanuaril 1996 Essenis) on saksa jalgpallur Müncheni Bayerni ja Saksamaa jalgpallikoondise ääreründaja. Enne Bayernisse minekut mängis ta Manchester Citys. 
Klubikarjäär.
Sané alustas profikarjääri 2014. aasta sügisel klubis FC Schalke 04. Ta sai palju kiitust oma esituste eest 2014-15 hooajal. Oma esimesel UEFA Meistrite Liiga kohtumisel Real Madrid CF vastu skooris ta 3-3 viigivärava. Schalke võitis selle mängu lõpuks 4-3, kuid nad ei saanud edasi järgmisesse raundi, kuna Real Madrid CF võitis neid esimene mäng kodus 2-0 - kahe mängu kokkuvõtteks jäi seis 5-4 Real Madrid CF-i kasuks.
2015-16 hooajal oli Sané FC Schalke 04 ridades väga tähtis mängija. Ta mängis 33 mängus, skooris 8 väravat ja lõi 28 võimalust oma tiimile.
2016. aasta suvel liitus Sané Manchester City FC-ga umbes 51 miljoni euro eest ning ta teenib umbes 100 000 eurot nädalas + igasugused erinevad boonused (väravate löömise ja väravasöötude eest).
Iga järgmise hooajaga Sané vorm paranes, 2016-17 skooris ta 26 mängus 5 väravat ja lõi oma tiimile 35 võimalust. Kuigi väravaid on ta löönud 3 tükki vähem, siis lõi ta võimalusi eelmise hooajaga võrreldes 7 võrra rohkem. 
Hooaegadel 2017–18 ja 2018–19 on ta Manchester Cityga tulnud Inglismaa meistriks. Mõlemal hooajal lõi ta liigas 10 väravat. Hooajal 2017–18 andis ta liigas 15 väravasöötu, mille poolest oli sel hooajal liigas teisel kohal.
Koondisekarjäär.
Leroy Sané kutsuti Saksamaa U21 jalgpallikoondisse Horst Hrubeschti poolt 2015. aasta augustis Taani vastu sõpruskohtumist mängima ja kvalifikatsiooni mängu U21 Euroopa meistrivõistlustele Aserbaidžaani vastu. Sané sai kutse Saksamaa jalgpallikoondise põhikoosseisu 2015. aasta novembris, Prantsusmaa vastu sõpruskohtumist mängima. Saksamaa jalgpallikoondise mänedžer Joachim Löw kutsus Sané ka 2016. aastal Euroopa meistrivõistlustele, seal ta mängis kõigest 1 mängu ja selle kaotas Saksamaa 0-2 Prantsusmaale Antonie Griezmanni kahest väravast.
Eraelu.
Sané vanemad on Souleyman Sané (isa ja agent) ja Regina Weber (ema), tal on vennad Kim Sané ja Sidi Sané. Leroy Sané isa oli samuti jalgpallur, ta mängis enamiku oma karjäärist saksa jalgpalliklubides. Leroy Sané ema Regina Weber oli endine olümpiamängudel võistelnud võimleja. Leroy Sanél on nii Saksamaa kui ka Prantsusmaa kodakondsus, kuna ta isa on Prantsuse kodakondsusega ja ta ema on sakslane. Kuulsaimad sõbrad on tal Arsenal FC jalgpallur Mesut Özil ja Manchester City FC jalgpallurid Raheem Sterling ja İlkay Gündoğan.
Individuaalsed:
Arsenali keskus

Arsenali keskus on kaubanduskeskus Põhja-Tallinna linnaosas aadressil Erika tänav 14. Keskus avati sügisel 2016.
Keskus asub hoones, mida varem kasutas relvaettevõte Arsenal.
Auriga keskus

Auriga keskus on kaubandus- ja vabaajakeskus Saare maakonnas Kuressaare lähedal Kudjape alevikus, Tallinna tänav. 88. See on ainus kaubanduskeskus Saare maakonnas. 
Keskus avati oktoobris 2008.
Keskuses on kasutatavat pinda 16 000 m². Keskuses on 32 poodi ja Apollo kino.
Vaata Maailma

Vaata Maailma on Eesti sihtasutus, mille eesmärk on tõsta Eesti elanike info- ja kommunikatsioonitehnoloogia (IKT) oskusi ja huvi selle valdkonna vastu. Sihtasutuse asutasid 2001. aastal AS Hansapank, AS Eesti Ühispank, AS Eesti Telefon, AS EMT, IBM Eesti OÜ, Oracle Nederlands BV Eesti filiaal, AS Microlink, IT Grupp AS, AS Baltic Computer System ja AS Starman.
MMPI

MMPI (lühend sõnadest "Minnesota Multiphasic Personality Inventory") on täiskasvanu isiksuse ja psühhopatoloogia psühhomeetriline test. Töötati välja 1940ndatel USAs, hiljem korduvalt uuendatud. Kasutusel ka Eestis (eesti keeles). Jüri Saarma ("Meditsiinipsühholoogia", 1985, lk. 70) loetleb järgmisi MMPI skaalasid: hüpohondria (fikseeritus enda tervislikule seisundile); depressioon (depressiooni ja ärevuse esinemine); hüsteeria (emotsionaalne ebaküpsus ja egotsentrism); psühhopaatia (sotsiaalne desadaptatsioon); soo skaala (tüüpilised maskuliinsed/feminiinsed jooned); paranoilisus (mõtlemise rigiidsus ja luululisuse esinemine); psühhasteenia (foobiad ja ärevus); skisoidsus (mõtlemise ja hoiakute iseärasused ja ebatavalisus); hüpomaniakakaalsus (meeleolu kõrgenemine ja aktiivsuse tõus); sotsiaalne intraverteeritus (iseloomustab indiviidi valmidust ja võimet sotsiaalsete kontaktide loomiseks).
MMPI plussiks on see, et see "psühholoogiline uuring" on Eestis tasustatud teenuste nimekirjas ehk selle eest võib meditsiiniteenuse osutaja saada maksumaksjalt kompensatsiooni (Haigekassa annab raha selle tegemise eest), kui ta neid uuringuid sooritab. MMPI miinuseks on asjaolu, et hoolimata püüetele seda täiustada, on "uuringu" psühhomeetriliste skaalade näitajad nullilähedased ehk valiidsus ja reliaablus olematud, mis kuidagi ei vasta tänapäevasele arusaamisele ja standardile. Vananenud, ligi sajandi taguste, halbade meetodite kasutamine võiks tõstatada ka tõsiseid eetika küsimusi.
Tallinna Tehnikaülikooli ehituse ja arhitektuuri instituut

Tallinna Tehnikaülikooli ehituse ja arhitektuuri instituut on Tallinna Tehnikaülikooli inseneriteaduskonna akadeemiline struktuuriüksus (instituut). Asub Tallinnas aadressil Akadeemia tee 5, õppehoones nr 3.
Instituut moodustati 1. jaanuaril 2017 TTÜ ehitusteaduskonna ümberkujundamise tulemusena. Ehituse ja arhitektuuri instituut on Tallinna Tehnikaülikooli ehitusteaduskonna õigusjärglane. Instituuti kuulub kaheksa uurimisrühma ning seitse laborit. Uurimisrühmad loodi õppetoolide asemele. Arhitektuuri ja urbanistika akadeemia on endine arhitektuuri- ja urbanistikainstituut.